Anno Domini millesimo quadringentesimo vigesimo primo, statuta sunt haec in Capitulo generali Cisterciensis Ordinis, apud Divionem propter guerrarum turbines. ORATIONES. 1.  Pro sanctissimo… *etc. ut in anno* 1419. 2.  Pro serenissimo… *etc. ut in anno* 1401. 3.  Pro burgensibus… *etc. ut in anno* 1401. 4.  Pro pace… *etc. ut in anno* 1416. 5.  Pro felicis… *etc. ut in anno* 1401. [DIFFINITIONES GENERALES] 6.  Editas anno praeterito in generali Capitulo diffinitiones omnes et singulas ratificat et confirmat praesens Capitulum pariter et approbat. 7.  Item, cum Ordo noster… *etc. ut in anno* 1411, *n°* 7. [DIFFINITIONES SPECIALES] 8.  Editam anno Domini 1418 et immediate sequentibus duobus annis continuatam diffinitionem, cuius tenor in forma sequitur : Licet ardua… *etc. ut in anno* 1418, *n° 8*, *cui additur* : Praesens generale Capitulum innovat, ratificat et confirmat, et per receptores contributionum deputatos exsecutioni demandari praecipit atque mandat iuxta sui tenorem in omnibus, prout gratiam ipsius Capituli consequi voluerint et favorem. 9.  Reformationem omnium et singulorum Ordinis monasteriorum et regularium personarum in regno et dominiis Poloniae existentium cuiuscumque sexus, et contributionum per eadem monasteria debitarum, tam antiquarum quam novarum, cum potestate compellendi debitores eorumdem, per omnes Ordinis censuras et alias quascumque iuris et iustitiae vias, ad solvendum per immediate sequens decennium, abbati de Clara tumba committit generale Capitulum in ipsius et Ordinis plenaria potestate, qui receptas et recipiendas inde pecunias semper tertio anno in ipso generali Capitulo vel in monasterio Cistercii fideliter consignari procuret. Committit etiam et mandat idem Capitulum praefato de Clara tumba, quatinus anno quolibet omnes et singulos praetactorum monasteriorum abbates convocet ad locum quem expedientem iudicaverit, ad tractandum cum eis de reformandis in praedictis partibus. Omnes etiam abbates, qui ad studium Cracoviense scolares mittere tenentur, auctoritate memorati Capituli, compellat ad mittendum cum debitis provisionibus, non obstantibus quibuscumque gratiis eisdem abbatibus vel eorum aliquibus per ipsum Capitulum, dominum Cistercii vel alium quemcumque concessis, vel ad tempus a missione scolarium excusentur. Quas omnes et singulas huiusmodi gratias, sub quacumque forma concessae sint, praesens Capitulum revocat penitus et annullat. 10.  Domino Cistercii reverenter ac domino Claraevallis ac Caroliloci, s. th. doct. iniungendo committit generale Capitulum, quatinus quaecumque pro reformatione, salubri regimine et reparatione possibili collegii Sancti Bernardi Parisiensis viderint expedire, decernant, ordinent et statuant, observarique faciant auctoritate plenaria totius Ordinis et Capituli memorati. 11.  Iudices pro Cistercio, de Firmitate, de Claravalle et de Valle Beatae Mariae monasteriorum abbates. 12.  Pro Claravalle, de Morimundo, de Crista, de Valle Beatae Mariae et de Regalimonte monasteriorum abbates. 13.  Pro Caroliloco, de Valle Beatae Mariae et de Regalimonte monasteriorum abbates. 14.  Pro Morimundo, de Crista et de Theoloco monasteriorum abbates. 15.  Pro Crista, dominus Claraevallis, Caroliloci et de Albaripa monasteriorum abbates. 16.  Pro Belloprato Tullensi, de Villerio Metensi et de Altasilva monasteriorum abbates. 17.  Pro Bella valle, de Monte Sanctae Mariae et de Balerna monasteriorum abbates. 18.  Pro Balerna, de Bullione et de Bella valle monasteriorum abbates. 19.  Statuit, ordinat et diffinit generale Capitulum quod pro defendendis libertatibus Ordinis, et aliis in generali Concilio universalis Ecclesiae Papiae vel alibi proxime celebrando, mittantur Ordinis totius nomine abbates aut personae notabiles, in quorum expensas contribuant abbates alii et abbatissae singulaque monasteria et loca conventualia dicti Ordinis per modum infrascriptum, primo de regno Franciae, pro Lugdunensi, Bisuntinensi, Rhemensi et Senonensi provinciis, archiepiscopatu Tullensi eliguntur et nominantur pro dicto viagio dominus Pontigniaci et Ursicampi monasteriorum abbates, s. th. doct. cum stipendiis alias pro Constantiensi concilio taxatis per idem Capitulum, pro quibus congruens subsidium imponant et ipsius Ordinis tam virorum quam mulierum monasteria et loca conventualia praedictarum provinciarum et episcopatus praenominati taxent, et receptores deputent, auctoritate praefati Capituli, dominus Cisterciensis et quatuor primi vel eorum tres aut duo, ceteris legitime impeditis. 20.  De Savigniaco et de Fonte Danielis monasteriorum abbatibus generale Capitulum committit, praecipit et iniungit, quatinus infra proximam Nativitatis Dominicae solemnitatem omnes alios abbates eiusdem Ordinis, Rothomagensis, Bituricensis et Turonensis provinciarum convocent ad locum per eos eligendum, ut simul congregati duos eorum idoneos et sufficientes eligant, qui sumptibus omnium aliorum abbatum et abbatissarum monasteriorum et locorum conventualium antedictorum Ordinis et provinciarum, cum destinentur per alias provincias, vice et nomine totius Ordinis antedicti generali Concilio Papiae vel alibi proxime celebrando. Pro dictis vero sumptibus secundum puritatem conscientiae subsidium imponant earumdem provinciarum monasteriis tam virorum quam mulierum, et electis pro dicto viagio fideliter distribuant abbates duo praenominati, abbatesque locisve conventualibus praesidentes cuiuscumque sexus, per censuras Ordinis ad solutionem taxarum eis impositarum de dicto subsidio, etiam per alias quascumque iustitiae vias viriliter et debite coerceant et compellant. 21.  Ad idem abbatibus Grandissilvae et de Berdonis committitur in Viennensi, Tolosana, Auxitana, Arelatensi, Aquensi, Narbonensi, et Burdegalensi provinciis, ut eligant tres qui subsidium imponant. 22.  Ad idem de Ebraco et de Mulebrune super convocatione et electione duorum abbatum de provincia Maguntinensi et subsidii impositione. 23.  Ad idem de Runa et de Sancta Cruce pro provinciis Saltzburgensi et Strigoniensi pro duobus eligendis, etc. 24.  Ad idem abbati Clarae tumbae pro regno Poloniae, Sleziae et Prussiae, et electione duorum. 25.  Ad idem de Campo et de Villari in Brabantia pro provinciis Coloniensi et Trevirensi, et electione duorum. 26.  Omnibus et singulis abbatissis et monialibus Ordinis nostri prohibet et inhibet generale Capitulum ne principes, dominos, potentes vel saeculares quascumque personas adeant, requirant, vel talium favore se iuvent, aut in promotionibus et correctionibus eorum auxilio libertatem Ordinis quomodolibet impediri procurent. Abbatissae secus facientes ab abbatiali statu deponantur ipso facto, et moniales pro tali culpa puniantur, et sint inhabiles ad obtinendas administrationes, officia vel promotiones in Ordine qualescumque. 27.  Abbati de Capella Thosan generale Capitulum praecipit, mandat et iniungit, quatinus infra proximum Dominicae Resurrectionis solemnitatem, religiosum suum fratrem Iacobum Dubuzere, qui causa studii manet in Lovanio, destinet ad studium Parisiense. 28.  Generale Capitulum inenarrabili gemitu sollicitam mentis attollens indaginem ad collegium Sancti Bernardi Parisiensis, quod ante non multos hos dies fuerat Ordini sapientiae fons irrigans, rutilus sol tetra diluens ignorantiae, publici boni Ordinis columen egregium, radix sancta, vitis vera, litteratorum ramos sanctos electosque palmites velut plantationum novellas expandens et diffundens Ordini quaque versum, nunc autem miserabili collapsione prostratum adeo ut firmitas aedificiorum fundamentalia petat iura, proventuum aboleantur memoriae, sanctuarium stillicidia cavent, penetrent imbres, diruant venti, cultus sacer cesset in sanctuario, in scola scolastici actus, in studiis studendi fructus et usus, quasi deserta personis est, et absque, parum abest, habitatore, domus illa celebris, in qua pridem Ordinis monasteria variarumque undique nationum et regni praesertim Franciae scolarium multitudinem copiosam educare solita erant, donec dissidiosa belligerentium immanitas ad consumptionem ea vel eorum diriperet et vastaret. Exitialem hanc et perniciosam Ordini nostro plagam indefessis conatibus et irrequieto spiritu inardescit idem Capitulum salubribus restaurare curationum antidotis, pristinam quoque membrorum dicti studii redintegrare compagem et harmoniam in personis, gradibus aedibusque, prout Deus scientiarum Dominus dignabitur aspirare. Cuius magnifici operis sarcinam et effectualem exsequendi vigilantiam humeris virtute praestantibus dominorum Cistercii, Pontigniaci et Claraevallis imponit et superinducit, nec improvide quidem, cum ipsos in apicem perfectionis genuerit dictum collegium, vasaque fecerit esse sublimia honoris usque ad primogenitas Ordinis dignitates. Tribus ipsis pariter, et eorum unicuique specialiter ac in solidum domino Cistercii reverenter et omnibus confidenter plenariam Ordinis potestatem proferens et committens adnotandi de prope deque procul et rursus aggregandi numerositatem scolarium in dicto collegio, bursas, sumptus, vivendi quoque formam et regimen eis instituendi, prout attentis rerum causis in studio pretiis, et monasteriorum in Francia penuriis, scolasticae pariter et monasticae frugalitati conveniet, requirendi, admonendi, et compellendi vigore censurarum Ordinis, papalium et generalis Capituli, modis insuper et mediis quibuslibet aliis licentibus et accommodis, abbates, conventus et officiarios monasteriorum, quibus ex eisdem statutis incumbit scolares Parisius mittere et tenere, qui in scolarium ibidem multiplicatione supremas exerant vires possibilitatum suarum, imo, si fari licet, ultra vires enitantur, panem quotidiani victus sui dimidient, ad hoc si sors ita presserit utilia quaeque privata communi hinc et honesto digniorique bono subesse faciant et prodesse monasteria scolaris omnis impotentia per se gerere praecipiant et ordinent contribuere, cum monasteriis scolares habere dispositis, secundum tamen portionem eorum exiguitati portabilem, ut sic neque pauper neque dives ab huius sanctificii contubernio se abscondat. Aedificiis collegii ruinosis solerter invigilent, eique rectores praeficiant, qui bursas, redditus, eleemosinas et legata fideli sagacitate procurent, recipiant et in communem victus et reparationum utilitatem dispensent, omniumque praemissorum et ex eis dependentium votivae consummationi propriis observent industriis, plenitudinem adhibeant auctoritatis Capituli, applicent assistentiam almae matris Universitatis Parisiensis collegium hoc ascribentis in membrum sui corporis reverendi. Denique brachii tam ecclesiastici quam saecularis, tam Sedis Apostolicae quam illustrissimi Francorum regis et aliarum quarumvis sublimium potestatum, favores invocent et praesidia, cum poposcerit casus, in iuris subsidium et tutamen, quatinus collegium illud Sancti Bernardi nomine praesignatum tamquam uber nardus in hortulo nostri Ordinis vernantia nuperi decoris refloreat, fructificet, coelestisque balsami redolentiam omniquaque diffundat. 